Papersnake/gushiwen huggingface dataset:
送旴江宗人正式南还
程敏政（明代）

梅雨多时水正肥，河梁遥逐一帆归。阮南有谱通应久，郢曲无才和转稀。

明月屡回桑梓梦，红尘不上芰荷衣。旧家人物如君少，无限离情对落晖。
采桑子 奉和外祖南庄先生草堂即事韵
庄盘珠（清代）

风吹软草纤纤影，绿到桥边。暝放遥天。明灭孤花弄野烟。

只容琴鹤三间屋，恰对青山。老去方闲。乘兴扁舟独往还。
琴曲歌辞。蔡氏五弄。游春辞三首
令狐楚（唐代）

晚游临碧殿，日上望春亭。芳树罗仙仗，晴山展翠屏。

一夜好风吹，新花一万枝。风前调玉管，花下簇金羁。

阊阖春风起，蓬莱雪水消。相将折杨柳，争取最长条。
嘉善寺
林古度（清代）

古寺壑中好，到来真是禅。松声流夜雨，草色积春烟。

钟仆无鸣日，碑残不记年。却因荒寂意，与客更留连。
寄从道
孔平仲（宋代）

忆初抚掌笑，尝谓子猿猱。斑然武而文，讥骂舌若刀。

髭黄喉骨结，内敏见秋毫。论官则甚微，意气一何高。

今思乃麟凤，百十未易遭。子行白日静，回首常萧骚。

闻子在定州，深山坐披毛。何如东海上，万叠观波涛。

不见岁再晚，北风方怒嘷。围炉捧美酒，思子持蟹螯。
朝云集句诗七言律诗 其四
孙蕡（明代）

东望望春春可怜，江蓠漠漠荇田田。绕篱野菜飞黄蝶，糁径杨花铺白毡。

云近蓬莱长五色，鹤归华表已千年。梦回明月生南浦，泪血染成红杜鹃。
记闲
陆游（宋代）

白云堆里看青山，猿鸟为邻日往还。
黄绮後身应我是，再来依旧一生闲。
呈林子方运使四首
赵蕃（宋代）

去岁都城客，传闻召节驰。
深期遂披睹，得以叙乖离。
竟复参差是，空成怅望兹。
外台知不远，匹马敢言疲。
澄江八景 其一 蓉城晓烟
俞远（元代）

落月昏昏城树白，山烟一带接闾居。天高楼鼓晴先觉，江近篝闾润不除。

刁斗营前看洗马，辘轳井上聚穿鱼。蓬莱有约蒲帆重，欲问麻姑借羽车。
燕歌行
王褒（南北朝）

初春丽晃莺欲娇，桃花流水没河桥。
蔷薇花开百重叶，杨柳拂地数千条。
陇西将军号都护，楼兰校尉称嫖姚。
自从昔别春燕分，经年一去不相闻。
无复汉地关山月，唯有漠北蓟城云。
淮南桂中明月影，流黄机上织成文。
充国行军屡筑营，阳史讨虏陷平城。
城下风多能却阵，沙中雪浅讵停兵。
属国小妇犹年少，羽林轻骑数征行。
遥闻陌头采桑曲，犹胜边地胡笳声。
胡笳向暮使人泣，长望闺中空伫立。
桃花落地杏花舒，桐生井底寒叶疏。
试为来看上林雁，应有遥寄陇头书。
永嘉郡夫人挽词二首 其二
孙觌（宋代）

蔽芾斗城春，平反迹未陈。神驰一丹旐，泪湿两朱轮。

故物悲萱草，哀吟念棘薪。室传青简上，千载望光尘。
梅花集句 其二十三
李龏（金朝）

病与西湖绝半年，一春长费买花钱。诗怀自笑多尘土，犹恐春阴咽管弦。
春暮自吴门至松江 其一
梁玉绳（清代）

欲共春风语，轻舟逐鸟飞。落花沽酒店，芳草钓鱼矶。

平野天边尽，遥山烟外微。村童挑荠菜，笑趁夕阳归。
陪韦中丞宴扈都头花园（一作楚州宴花楼）
赵嘏（唐代）

门下烟横载酒船，谢家携客醉华筵。寻花偶坐将军树，

饮水方重刺史天。几曲艳歌春色里，断行高鸟暮云边。

分明听得舆人语，愿及行春更一年。
明皇庙
汪元量（宋代）

三郎幸蜀大琅珰，夜雨闻铃欲断肠。
遗庙至今香火闹，女巫调笑舞霓裳。
鹧鸪天·挺挺君家有祖风
黄人杰（宋代）

挺挺君家有祖风。ō任馀庆尚无穷。钓鳌莫问当年事，汗马须收第一功。何日是，梦维熊。麦光摇翠浪花红。一尊敬为祈难老，要作人间矍铄翁。
次韵和正仲游华严此君亭
黄履（宋代）

邂逅相遇三诗翁，适我愿兮江之东。每乘高兴即同赋，矧值修之华严宫。

迫穷收弃势相远，交我以淡情何重。古来金石论贤达，应求本自声气同。

清晨登此亭，亭前罗层峰。浮云开白日，金影升珠栊。

高标不逐四时变，翠色可夺千葩红。一日无此君，子猷啸咏已不浓。

清风飒然至，渊明喜动羲人容。化龙况是葛陂杖，待凤幸列朝阳桐。

伶伦裁嶰谷，律吕因雌雄。太和尚可致天地，烦想岂特疏心胸。

下逮汉蔡邕，取椽制笛柯亭中。与夫皮为冠兮叶为酒，皆自荆阳之贡东南之美兮，冒霜停雪拂景云而萦惠风。

吾曹对此但欲适清乐，不学渭川之人兮资千亩以敌万钟。
白鹤关
赵希迈（宋代）

危亭石作关，假道一跻攀。
白鹤何年去，青松尽日閒。
坐时闻远水，望处小他山。
衲子云衣厚，寒犹宿此间。
千塔主人
王维（唐代）

逆旅逢佳节，征帆未可前。窗临汴河水，门渡楚人船。

鸡犬散墟落，桑榆荫远田。所居人不见，枕席生云烟。
琼花
徐荣叟（宋代）

琼甤走宝瓶花，愧疚乏诗情用拜嘉。
一种清香来月殿，十分雅态出仙家。
细看后土春冰薄，未觉刘郎日影斜。
拟跨胎禽法几隔，珠帘十里自繁华。
题双峰资深堂 其一
王十朋（宋代）

书生纸上诵糟粕，释子舌端谈葛藤。道在湛然方寸地，不知深造有谁能。
广顺晴岚
徐威（明代）

四面青山似画图，烟云旦晚自模糊。好风吹散西边雨，独见晴峰碧汉孤。
绿头鸭（大名岳宫作）
王安中（宋代）

魏都雄，凤皇飞观云间。佩麟符、荀池元老，暂辞西省仙班。憩甘棠、地澄远籁，咏华黍、河卷惊澜。碧革萋迷，丹毫冷落，圜扉铃索镇长闲。绣筵展、三台星近，锵玉韵珊珊。金尊滟、新醅方荐，薄暑初残。

政成时、欢余客散，后园朱户休关。度秋风、画阑枕水，挂夜月、雕槛骑山。锦帐笼香，鸾钗按曲，琵琶双转语绵蛮。劝行□、傍眉黄气，先报衮衣还。登庸际，应褒旧德，喜动天颜。
司马懿
陈杰（宋代）

本祖贼为媒，聊同汉报仇。
机深螳后雀，祸隐马中牛。
夷甫毋专罪，江生足远猷。
谁开千古恨，落日淡神州。
拜西坟
韩琦（宋代）

楼角声喧促晓更，致虔茔域出西坰。春山带雨和云重，麦陇如梳破雪青。

乡树溟濛天水墨，村农淳野古畦丁。阴迷俄景催归驭，暂向东风俗眼醒。
史院席上奉和首相吴公元韵
曾孝宽（宋代）

御府颁醇酿，君恩锡馂馀。赐筵遵故事，紬史重新书。

燕饮难偕此，风流不伟欤。素餐非所职，愧附相君车。
禅人写真求赞
释正觉（宋代）

老觉雪入鬓，净若秋摩心。
寒枯坐曲木，缄默饱丛林。
气韵寥寥兮风清山瘠，性灵湛湛兮月落潭深。
对梅分韵得堂字
释斯植（宋代）

霜风吹短发，值此天气凉。
行行阴壑中，万树皆含芳。
相对发微咏，巡用持华觞。
嗟彼咸平人，清风生我肠。
花非不及时，众鸟何回翔。
归看两壁间，画者犹苍苍。
抱此幽露姿，愿登君子堂。
归燕曲
钱淑生（清代）

玉露零零金风冷，梁燕归飞已无影。回首乌衣春梦长，伤怀红缕秋心警。

今年已过又明年，啄草衔泥亦可怜。谁识楼中建封妇，死心还在落花前。
拜和老人见寄韵
洪咨夔（宋代）

阿翁莹彻八窗冰，独爱春郊画有声。
正鮆肥桃涨暖，欲河魨上荻芽生。
惊雷破柱眠逾稳，明月中庭酌屡更。
应待儿归相从臾，万红堆裹槊齐横。
倚声制曲三首 其二
张耒（宋代）

不恨因缘不恨天，强持牙板向樽前。阳关一曲动山月，别泪千行盈酒船。

薄命有情今已矣，傍人无意亦凄然。愿君学取梁间燕，秋去春来到妾边。
如梦令·自净方能净彼
苏轼（宋代）

自净方能净彼，我自汗流呀气。寄语澡浴人，且共肉身游戏。但洗，但洗，俯为人间一切。
寄陆无从
徐熥（明代）

江北江南一水分，尺书无计寄殷勤。芜城草色愁中远，扬子涛声梦里闻。

二十四桥孤嶂月，五千里路万山云。相思何处堪惆怅，几树璚花对夕曛。
故承议李 其二
邹浩（宋代）

甫毕荣亲愿，归休不计年。心冥尘竟远，善积子皆贤。

万事残初梦，千龄掩逝川。登门独无路，追感倍悽然。
读书
陆游（宋代）

尧庭君相都俞盛，阙里师生博约深。
我读残编食忘味，朱弦三叹有遗音。
布袋赞
释子益（宋代）

布袋横拖，肚皮捺下。
行货有些，没人酬价。
拊背觅钱真奉化。
忆天台山
刘昭禹（唐代）

常记游灵境，道人情不低。岩房容偃息，天路许相携。

霞散曙峰外，虹生凉瀑西。何当尘役了，重去听猿啼。
题寺壁
牟融（唐代）

僧家胜景瞰平川，雾重岚深马不前。宛转数声花外鸟，

往来几叶渡头船。青山远隔红尘路，碧殿深笼绿树烟。

闻道此中堪遁迹，肯容一榻学逃禅。
和子椿
李之仪（宋代）

一番霖雨下商岩，末路方收破冢帆。鸡肋未能忘圳亩，骊珠还见发囊函。

润分馀浸回枯辙，色借阳春起陋缄。自是亨嘉相际会，便应从此出尘凡。
哭章泉二首
刘克庄（宋代）

小扉通水竹，幽绝少比邻。
家似巢栖者，诗非火食人。
于今无宿士，若昔有先民。
彊作徵君诔，居然语未亲。
宝林寺
王申（宋代）

千载宝林寺，清幽每往还。
两潮岩上井，一塔寺中山。
门对荒城冷，邻分古县闲。
道人高处坐，役役笑尘寰。
次韵顾景蕃和倪裘师避谤轩诗
张扩（宋代）

大倪昔遭谗，中路骇车覆。今人刺舌戒，默坐惴空谷。

小倪不类渠，先见妙蓍卜。闭门自澡雪，巧舌欲谁讟。

顾侯以诗来，披咏辄三复。后生真可畏，我亦慕前躅。

谤书空满箧，底用展终幅。逢人但称好，莫问甲煎俗。
青峰诗帖赞
岳珂（宋代）

心潜书法，神造诗境。予意是时，万念俱屏。乐非外骛，自得隽永。

坐令尘埃，顿发深省。
杂兴六言十首
刘克庄（宋代）

穆陵圣学高妙，词臣绝企清光。
大典册多贴改，小字本通商量。
蒙再示属辞三叹之馀赞
陈与义（宋代）

书如嘉殽要知旨，区区太冲空咏史。百年能挂几牛角，火急编摩时亹亹。

柳家文类今无遗，可忍行事空违之。此书真是群玉府，事辞所不遗毫釐。

子不见刘协书成要人定，岂但令人愈头病。偶向车前问沈公，果符梦里随先圣。

两诗入手喜生春，从今护持知有神。便可缮写持献御，注解不须烦五臣。
李南卿西归求语以赠行山谷偈云八万四千关捩子与君一个锁匙开仆亦有一个锁匙谨以奉赠
王质（宋代）

之子何方去，荆江上渚宫。颇知君笔力，能嗣我宗风。

境熟拈来是，心圆触处通。赠之一转语，收了万年功。
曹徽猷生日二首
戴栩（宋代）

东皇缥仗下层云，来驾和风再浃辰。
勋阀此时生鸑鷟，天家满意抱麒麟。
方瞳的皪辉迟日，绿鬓扶疎受蚤春。
太史谈公甚奇异，老人星即是前身。
季长出权生所画岳麓雪晴图
释德洪（宋代）

湘西今日云生早，岳麓雪晴看愈好。朱栏青琐寄木杪，下临绝壑青松道。

知谁沙步泊渔舟，舟中应容寂音老。爱山谁复如君者，一幅湘西和我画。

分身亦欲看京华，要使痴儿惊羽化。
再游南溪同应驾部徐比部赋 其一
李攀龙（明代）

此日南溪约，应徐赋客同。据床千竹下，进艇百花中。

天入华阳馆，云生碣石宫。昔贤何惨淡，吾醉任鸿濛。
凤县冬柳词 其一
姚椿（清代）

垂手当筵玉酒红，晓乌啼罢暮林空。深山冰雪浑无用，一树承恩在永丰。
减字木兰花 其三 牡丹
黄裳（宋代）

已览遍韶容，最后有花王，芳信来报。魏妃天与色，拥姚黄、去赏十洲仙岛。

东君到此，缘费尽、天机亦老。为娇多、只恐能言笑。

惹风流烦恼。

莫道两都迥出，倩多才、吟看谁好。为我惨有如花面，说良辰欲过。

须勤向、雕栏秉烛，更休管、夕阳芳草。算来年、花共人何处，金尊为花倒。
梅花
张道洽（宋代）

行尽荒林一径苔，竹梢深处数枝开。
绝知南雪羞相并，欲嫁东风耻自媒。
无主野桥随月管，有根寒谷也春回。
醉余不睡庭前地，只恐忽吹花落来。
长门怨
杨衡（唐代）

丝声繁兮管声急，珠帘不卷风吹入。万遍凝愁枕上听，

千回候命花间立。望望昭阳信不来。回眸独掩红巾泣。
鍊丹灶
凌唐佐（宋代）

鍊丹峰畔隐轩皇，石臼空存岁月长。林下宛然含净色，风前依旧发馀香。

虽留此地千般药，难问当时九转方。独向溪头重拂拭，五云何处日茫茫。
西北
石介（宋代）

吾尝观天下，西北险固形。四夷皆臣顺，二鄙独不庭。

吾君仁泰厚，旷岁稽天刑。孽芽遂滋大，蛇豕极膻腥。

渐闻颇骄蹇，牧马附郊坰。吾恐患已深，为之居靡宁。

堂上守章句，将军弄娉婷。不知思此否，使人堪涕零。
和麟老韵五绝
王炎（宋代）

客尘悟了息攀援，万事虚浮一聚烟。
挂佛壁间趺坐隐，绕檐翠柏解谈玄。
罗浮高
陈政（唐代）

罗浮山高高，莫知其纪极。矗然以孤峙，去天才咫尺。

云霞变态不可名，掩映长留万古青。势侔五岳通勾曲，四远相望如在目。

潜蒸二气作甘霖，万物沾濡生意足。三千六百丈，四百十二峰。

鸟飞尚不过，兽迹岂能穷。专奇擅胜夺神力，巧成妙设亏天工。

我曾试一登，绝顶凌天风。彼沧溟之深若停潦，诸山俯视犹蚁封。

罗浮山，镇兹东南何崔嵬。罗山止其所，浮山海上来。

罗耶浮耶终莫辨，荒唐流说谁亲见。轩辕遗迹已成空，葛洪丹灶封苔藓。

但见石楼隐隐势若仙，铁桥斗绝难夤缘。瀑布垂流三千仞，湖波直与海潮连。

璇房七十二，玲珑曲折天然异。亚虎巡山不咥人，越鸡五距飞还止。

罗浮之山足游娱，有林可樵溪可渔。羡君住近山之麓，襟带云霞水竹居。

良田负郭课僮耕，既看东作又西成。得禾酿作酒如渑，颓然醉倒复还醒。

推窗便对罗浮青，白云英英水泠泠。云英英以怡情，水泠泠以濯缨。

随取而足，其谁与争。罗浮之山，钟灵孕秀，不在君身在君后。

凤毛已见薄青云，事业终当媲古人。乡园南望九千里，为忆罗浮歌送君。
病起
秦廷璧（清代）

一病三旬久，无聊觉袖单。拥衾终日卧，入户好风寒。

幽鸟声愁听，新花眼倦看。此身清似鹤，且自倚栏干。
春日山居 其一
章甫（宋代）

流转情何限，艰难老见侵。儿啼妨午睡，花落搅春心。

得句从谁说，开尊祇自斟。移家近城市，湖水几时深。
汉冠
周霆震（元代）

酎金刀布罢长安，露冷铜仙屑玉盘。毕竟皇天深有意，赤眉难改汉衣冠。
再题惠山园八景 其三 就云楼
弘历（清代）

云横山直自今古，筑个山楼号就云。动静主宾都妙谛，倩谁点笔为区分。
送李道士
释心月（宋代）

细探道德五千字，字字君家说底书。
要识玄之又玄旨，淡然清对了无余。
为古艾郑子刚赋可轩 其二
陈郁（宋代）

不容不办屋三间，出即扃幽退隐闲。我蔽一言君记取，黄扉未必似青山。
盘洲杂韵上 芝径
洪适（宋代）

金茎岂受尘，三秀已通神。不竞铜池瑞，逢兰肯卜邻。
题巴州光福寺楠木
史俊（唐代）

近郭城南山寺深，亭亭奇树出禅林。
结根幽壑不知岁，耸干摩天凡几寻。
翠色晚将岚气合，月光时有夜猿吟。
经行绿叶望成盖，宴坐黄花长满襟。
此木尝闻生豫章，今朝独秀在巴乡。
凌霜不肯让松柏，作宇由来称栋梁。
会待良工时一眄，应归法水作慈航。
二十五日
韩淲（宋代）

焚香得深居，清风养幽抱。杜鹃来何迟，鸿雁去常早。

微澜响沟流，积润滑磴道。绵绵百草长，春风雨中老。
经碧云村
区大相（明代）

门掩松溪石路斜，碧云开尽见人家。客来惯煮胡麻饭，春到先收谷雨茶。
王昭君
曹勋（宋代）

好恶由来各在人，况凭图像觅天真。
君王视听能无壅，延寿何知敢妄陈。
湘中纪行十首·浮石濑
刘长卿（唐代）

秋月照潇湘，月明闻荡桨。石横晚濑急，水落寒沙广。
众岭猿啸重，空江人语响。清晖朝复暮，如待扁舟赏。
赞死心禅师偈 其一
释惟久（宋代）

韶阳死心，灵源甚深。耳中见色，眼里闻声。凡明圣昧，后富前贫。

利生济物，点铁成金。丹青徒状，非古非今。
次韵弟观授学陈子得家
陈著（宋代）

忆昨依依话别端，潇潇暮雨满山寒。
去家幸是老亲健，坐馆当如初宦看。
归梦随风扬绿袂，吟情逐日写诗阑。
从今稳入林深处，涂炭何缘行污冠。
晚泊黄坑铺
卢琦（元代）

清风岭下路，十里踏斜阳。山色多凝翠，人家半姓黄。

秋晴泉自雨，夜冷月如霜。冉冉年华晏，征途底事忙。
分韵赋古松得青字
刘子翚（宋代）

风韵飕飕远更清，苍髯瘦甲耸亭亭。
连根欲斗岩峦力，一盖常亭雨露背。
曾映月明留鹤宿，近经雷霹带龙腥。
衰残愧我无仙骨，愿采流膏慰暮龄。
邠风
陆游（宋代）

少学诗三百，邠风最力行。
春前耕犊健，节近祭猪鸣。
檐日桑榆暖，园蔬风露清。
金丹不须问，持此毕吾生。
问秋光
白居易（唐代）

殷卿领北镇，崔尹开南幕。外事信为荣，中怀未必乐。

何如不才信，兀兀无所作。不引窗下琴，即举池上酌。

淡交唯对水，老伴无如鹤。自适颇从容，旁观诚濩落。

身心转恬泰，烟景弥淡泊。回首语秋光，东来应不错。
次韵杜无逸西园独坐九绝句
傅察（宋代）

虚斋篆炉烟，兀然得禅寂。
虽有锦绣肠，画饼安可食。
奉送韦中丞之晋赴湖南
杜甫（唐代）

宠渥征黄渐，权宜借寇频。湖南安背水，峡内忆行春。

王室仍多故，苍生倚大臣。还将徐孺子，处处待高人。
十月八日闻鸡鸣即起案上偶有陶集翻阅数诗有怀斯远三首 其一
赵蕃（宋代）

衾寒数窥窗，窗暗鸡已号。比邻递东西，我起披缊袍。

始占霜檐粲，忽听风林鏖。乃知中夜雨，吾念亦良劳。
登吴六益藻野阁次韵
卢元昌（清代）

凭栏极望思苍茫，南北关山雁几行。万里故人偏海角，十年兄几一匡床。

欲谋土室真成狷，便哭穷途未是狂。爱尔灌园能乐志，楼前长种百株桑。
郧阳道中
郑獬（宋代）

白马春风绿草长，行人踏破碧溪光。
隔山啼鸟自相应，临水幽溪应更香。
垅上惊飞青尾雉，桑间閒立茜裙娘。
白头关吏还相问，不信相如是故乡。
送李子威代祀嵩衡淮海
成廷圭（元代）

群生望甘泽，五岳云气通。天香落岩谷，瑞霭春冥濛。

海潮天际落，金碧森万峰。划落紫翠堆，亭亭玉芙蓉。

古庙丝竹存，迎神奏黄钟。空山递馀响，落花舞青童。
得子聿到家山後书
陆游（宋代）

日日春阴愁出户，汝今恰遇十分晴。
桑林紫葚累累熟，稻垄青秧漫漫平。
梦好定知行路健，书来深忍倚门情。
柯桥道上山如画，早晚归舟听橹声。
偈颂九十三首 其十二
释梵琮（宋代）

禁足不定足，居中不住中。去来无挂碍，踢踏活虚空。

射杀南山虎，翻身控角弓。上无攀仰，下绝己躬。孤迥迥一尘不立，清寥寥目断千峰。

白云片片，流水重重。蓦忽和盘掇转，却要唤西作东。

生铁团上，迸开罅缝。枯河道里，露出鱼踪。不是妙用，亦非神通。

大家无别事，平等主人翁。咄，老来双耳聋。
探春慢　独游极乐寺见海棠已残
张祥河（清代）

花烂当春，人閒似我，招寻独在芳径。颇绕溪流，便离尘境，到眼一泓明净。

看竹看桃杏，又看到、海棠红剩。剩将几曲愁心，辘轳同袅金井。

莫是么禽唤起，教如睡香魂，枝上催醒。宿雨阑低，晓阴篱短，次第欲斜还整。

恻恻轻寒意，浑不耐、蝶衣飘影。细数韶光，封姨何事吹紧。
寄高员外
贯休（唐代）

冷冽苍黄风似劈，雪骨冰筋满瑶席。庭松流污相抵吃，

霜絮重瑶火无力。孤峰地炉烧白枥，庞眉道者应相忆。

倏忽维阳岁云暮，寂寥不觉成章句。惟应将寄蕊珠宫，

禅刹云深一来否。
追和紫霞翁记梦二首 其一
郭祥正（宋代）

乘云亲到紫皇家，不是人间旧物华。四座散香春结盖，一墀栽玉晓生花。

入盘仙李皆含露，出鼎騠金尚带砂。偶对吟笺追昔事，犹疑鸾凤数行斜。
乡村四月
翁卷（宋代）

绿遍山原白满川，子规声里雨如烟。
乡村四月闲人少，才了蚕桑又插田。
次韵王进之雨中见怀并示诗卷
赵蕃（宋代）

落落穷居无与徒，几思短李及辛迂。
别时尚欲题书寄，近处何辛折简呼。
笔下烟云宁取异，胸中丘壑本来殊。
年侵病剧浑忘却，今日因君整旧模。
久不得才仲书因成二绝寄之 其二
吕本中（宋代）

病去诗无一点尘，亦知摩诘是前身。怜君更似西江水，合伴倚松庵里人。
宛陵寓居上沈大夫二首
赵嘏（唐代）

满耳歌谣满眼山，宛陵城郭翠微间。人情已觉春长在，

溪户仍将水共闲。晓色入楼红蔼蔼，夜声寻砌碧潺潺。

幽云高鸟俱无事，晚伴西风醉客还。

溪树参差绿可攀，谢家云水满东山。能忘天上他年贵，

来结林中一日闲。醉叩玉盘歌袅袅，暖鸣幽涧鸟关关。

觥筹不尽须归去，路在春风缥缈间。
七言小言联句
颜真卿（唐代）

长路迢遥吞吐丝。 ——颜真卿

蟭螟蚊睫察难知。 ——皎然
又答斌老病愈遣闷二首·其一
黄庭坚（宋代）

百疴从中来，悟罢本谁病。
西风将小雨，凉入居士径。
苦竹绕莲塘，自悦鱼鸟性。
红妆倚翠盖，不点禅心静。
塞下曲赠翁东厓侍郎总制十首
唐顺之（明代）

虎翼龙蟠大将旗，逆驱流电走妖魑。
阵前捉得胡王女，赐与营中厮养儿。
过涧上草堂徐昭法先生故居
马日琯（清代）

先生居涧上，生死世相忘。剩有三间屋，而无一瓣香。

冰霜堪久耐，薇蕨共谁尝。留得潺潺水，终年护草堂。
谢林可山序诗
徐集孙（宋代）

不枉西湖住两年，穷吟活计又成编。
生平不得春风力，只与梅花结得缘。
赠梁生琴士
薛始亨（明代）

不见梁生每永叹，朅来为我援琴弹。久逃东海羞秦帝，犹操南音戴楚冠。

明月未应投反暗，阳春自是和皆难。扁舟将子偕容与，白尽芦花倚醉看。
迎仙客·括山道中
张可久（元代）

云冉冉，草纤纤，谁家隐居山半崦。水烟寒，溪路险。半幅青帘，五里桃花店。
红窗迥 仙吕
周邦彦（宋代）

几日来、真个醉。不知道、窗外乱红，已深半指。花影被风摇碎。

拥红酲乍起。有个人人，生得济楚，来向耳畔，问道今朝醒未。

情性儿、慢腾腾地。恼得人又醉。
出郊志喜
虞俦（宋代）

香雾崇朝一炷薰，雷声便得晚来闻。今年虽欠梅黄雨，仲夏犹敷稻绿云。

审象已能苏大旱，卧龙何用说三分。腐儒窃有区区见，例奏囊封愧不文。
金吾卫指挥张英在正德末年剖腹以尸谏
杨廉（唐代）

命似鸿毛肯自残，新闻奇事出长安。精忠尚见唐金藏，往事无惭殷比干。

连署谏章文职继，独操七首武臣难。老夫和泪题诗句，留与他年告史官。
偈颂五十一首
释道冲（宋代）

面皮擘破，喝散钟山之云。
拄杖横挑，穷尽天台之境。
玲珑岩下忽相逢，一笑令人发深省。
闵雨诗 其七
刘敞（宋代）

疏狱省刑，与物更始。内恕孔悲，引咎在己。爰及四海，愚智咸喜。
再吟鹦鹉
张祜（唐代）

万里去心违，奇毛觉自非。美人怜解语，凡鸟畏多机。

未胜无丹嘴，何劳事绿衣。雕笼终不恋，会向故山归。
扶桑海日
宋永清（清代）

汤谷之水何泱泱轮囷大木生其阳。同根两干万馀里，其间有国名扶桑。

地临仙岛蓬莱渡，蛟室龙宫还布护。幻景楼台变化多，天琛穴鳅频相妒。

君不见金乌闪闪起碧波，欃枪惊落摇婆娑。魑魅魍魉各消散，尧天舜日光融和。

又不见岛屿风清商贾聚，鲸鲵浪靖征帆布。文身黑齿游恩波，金汤百二雄东顾。

团团金阙走华光，乾坤大地长煇煌。人生醉醒几驹隙，笑看扶桑海日真文章。
赠医士
萧立之（宋代）

桂山药石不入市，土风割牲谄非鬼。巫师怀肉饫妻孥，医师衡门冷如水。

子今挑囊入深云，如以章甫投文身。吾诗易得药难售，子规语人传藉手。
寄邹希圣兄弟
姚勉（宋代）

槐花又向此秋黄，槐未黄时趁早忙。
龙到水高冲浪化，鹏因风厚贴云翔。
棠金镞取霜筠健，越砥磨开电剑光。
努力晨窗并夜案，天庭已动桂枝香。
春日送立雨叔读书赤桥四首 其四
佘翔（明代）

汉家见说启青宫，少海谈经诏九重。此日蓬门须努力，未央鸣佩听晨钟。
挽赵浪淳三首
陈存（宋代）

日惨天无色，城危岁迫除。
孤忠元自许，一死不知余。
束衽全遗体，呼儿受诀书。
登陴才信宿，肠断正愁予。
早发庐江涂中遇雪寄李侍御
朱庆馀（唐代）

芦苇声多雁满陂，湿云连野见山稀。

遥知将吏相逢处，半是春城贺雪归。
和子骏
范纯仁（宋代）

夏木拥高阴，微风荡轻霭。开轩延众宾，置榻临爽垲。

清谈析妙理，尘臆涤烦痗。至乐从中来，外物亦何待。

频登君子堂，道义庶无馁。
山寺逢僧谈命
朱熹（宋代）

此地相逢亦偶然，漫将牛斗话生缘。时行时止非人力，莫问流年祇问天。
晴望
杨万里（宋代）

愁於望处一时销，山亦霜前分外高。
枸杞一丛浑落尽，只残红乳似樱桃。
种蔬二首 其二
刘敞（宋代）

种蔬南冈下，地薄旱亦久。抱瓮出复入，拮据病两手。

辍耕起长叹，四海万亿亩。过亢今若兹，我谁与糊口。

县官祈雨泽，四望已并走。巫女歌且舞，土龙矫其首。

上天何寥寥，百请未一偶。霖雨待尔辈，古人亦可丑。

咄嗟云汉诗，万古竟何有。天地何不仁，百姓为刍狗。
初秋思旧山
晁说之（宋代）

秋江未澄澜，秋声已先到。
颇谢凉风吹客愁，何须落叶惊人老。
古来此兴定何如，自愁不愁自倾倒。
直尔相羊好远游，何不命驾归嵩丘。
君乎不上三十六峰顶，只恐君家未是秋。
题赵仲穆揩痒马图
朱德润（元代）

渥洼天马骨如龙，散步春郊苜蓿中。揩遍玉鬉尘未落，日斜宫树影摇风。
朝来
郭印（宋代）

朝来仍独坐，心事有谁知。
啅鹊传枝喜，鸣鸠唤雨悲。
整冠惊发短，览镜觉颜衰。
白日堂堂去，长绳不可羁。
劫权
杨绘（宋代）

对敌常观势，临机便得先。安危心不动，杀活手能专。

勿以欺为行，须知劫是权。旁人烂柯看，当局是神仙。
清都观
师浑甫（宋代）

清都视诸方，事力良不齐。幽赏岂不胜，门当白云溪。

剑峰誓罔象，丹井藏虹蜺。
和文与可洋州园亭三十咏 溪光亭
苏辙（宋代）

溪亭新雨余，秋色明滉漾。
鸟渡夕阳中，鱼行白石上。
丁酉岁闰五月病目三首 其三
谢晋（明代）

病目将来一月馀，背窗愁卧废观书。黄连洗尽浑无效，苦入肝肠几日除。
洞庭乾二首 其二
李群玉（唐代）

朱宫紫贝阙，一旦作沙洲。八月还平在，鱼虾不用愁。
踏歌辞 送皆令北游
黄德贞（清代）

飞絮萦香阁，横波绕画帘。都将烦恼意，付与别离船。

白雪长安声价重，盼遥天。
钱塘秋兴 其二
袁华（明代）

慈云岭下拜郊台，遗老曾看卤簿来。自昔祊田供黍稷，于今辇道没蒿莱。

金河雁过沈寒日，银海凫飞化劫灰。更上高丘表忠观，残碑剥落重兴哀。
妙高堂
弘历（清代）

虚堂搆峰巅，丛樾羊肠绕。平临出岫云，俯视归林鸟。

百里如目出，溪壑殊了了。庭饶白鹿游，尘借清风扫。

我来已深秋，万木丹黄老。身依泉石间，兴寄烟霞表。
偈颂四十二首
释祖先（宋代）

马祖升堂，百丈卷席。
正令不行，拗曲作直。
思家五首竹枝体 其二
汪梦斗（宋代）

淮阴母家田未买，汾曲先庐屋已斜。人生墓宅颇关念，如何游子不思家。
游石桥寺
赵湘（宋代）

陶令寻山胜境开，偶陪清赏忆天台。
秋云尽放诸峰出，野水时天独鸟来。
岩畔坐宜窥蟋蟀，树边行亦避莓苔。
斜阳石上题诗去，更向松阴绕一回。
秦筝曲
沈愚（明代）

高楼欲暮花含烟，嫣红落粉愁无眠。
含羞起舞银烛前，玉纤轻抹鸳鸯弦。
鸳鸯弦，凤凰曲。
移妾心，置君腹。
亲耕藉田七首 其一 皇帝出大次用《乾安》。
郊庙朝会歌辞（宋代）

勤劳稼穑，必躬必亲。为藉千亩，以教导民。帝出乎震，时惟上春。

天颜咫尺，望之如云。
同张帅出郊客有欲别去者作诗留之
杨冠卿（宋代）

元戎小队出郊坰，落絮游丝亦有情。
纵酒欲谋良夜醉。系帆何惜片时程。
秋思
萧悫（南北朝）

清波收潦日，华林鸣籁初。
芙蓉露下落，杨柳月中疏。
燕帏缃绮被，赵带流黄裾。
相思阻音息，结梦感离居。
和见素林公云庄杂咏八首 其二
顾璘（明代）

朝暮耕鲜云，结子如黍密。煮作山中饭，还共山人食。
次韵德麟督叔弼季默诗及破余酒戒
陈师道（宋代）

岁月不相贷，夜床衾簟秋。
朝来明镜中，作意多少留。
惟酒可为明，顾我非其流。
丈夫意气合，佩玦不循钩。
意行无人非，骏发不中休。
相逢问何如，颇复中之不。
清坐岂不好，致真岂糟丘。
两欧以诗鸣，与俗同沉浮。
百鸟畏嘲弄，往和长鸣鸥。
胡宁忍快便，风飘万斛舟。
西江月·学道休於外觅
谭处端（元代）

学道休於外觅，灵苗出自心田。铁牛耕透见根元。全在殷勤锻炼。认证元初面目，端身勿使邪偏。六钧弓硬拽来圆。箭箭红心有验。
题张秋蟾画龙
袁忠彻（明代）

张公画龙人不识，笔法远自僧繇得。
挂向高堂神鬼惊，恍忽电光飞霹雳。
想当渤澥开笔力，元气霖霪浸无极。
吐吞雾雨川泽昏，摩荡云雷太阴黑。
江翻石转窈莫测，雪涛卷空铜柱仄。
洞庭扶桑非尔谁，颠倒沧溟为窟宅。
乃知兹图只数尺，坐令万里起古色。
何当置我君山湖上之高峰，听此老翁吹铁笛。
次韵明法游法相院二首
郭印（宋代）

禅扉尘不杂，景趣自然幽。
黛色排轩入，仙香绕殿浮。
傍林滋野兴，出郭契清游。
归路风埃起，眠沙愧白鸥。
即事二首 其一
毕仲游（宋代）

屋破风斜漏不休，布衾无里卧穷秋。贫家未说田家苦，狼籍残书湿自收。
邓州西轩书事十首
陈与义（宋代）

小儒避贼南征日，皇帝行天第一春。
走到邓州无脚力，桃花初动雨留人。
春夜
张玉娘（宋代）

松花香度漏初沈，人静庭空落暗金。一枕嫩风清晓露，半窗凉月弄轻阴。

坐移十二阑干曲，兴入千层积翠深。弹罢云和重问夜，蔷薇影里复长吟。
摸鱼儿 春阴
胡薇元（清代）

两三番烘云托雨，消磨春抽如许。留来香篆青帘{厂互}，不负探春俊侣。

遮莫误。惯领略海棠天气朝还暮。深宵容与。问蝶粉捎余，燕脂销后，花信在何处。

绿章奏，只为灵芸乞取。移人悄影凝注。虚廊步屧伊偏重，独立月华庭宇。

劳眷顾。看过了、春分暗里清明度。河边远树。有澹澹楼台，疏疏篱落，隐隐水杨路。
龙冈歌
赵友直（宋代）

龙兮龙兮何时兴，云行雨施天下平。
湫兮湫兮龙之据，龙今去兮留空名。
苍松倒影肖鳞角，根盘石壁徒崚峥。
当时旱魃为暴虐，苗禾焦卷皆枯茎。
嗷嗷下民发虔祷，嗟尔无神扬威灵。
予今歌罢龙冈曲，翻令两腋清风生。
将游太平宫小诗呈赵季茂
岳珂（宋代）

圣治峰前松桧寒，旧游从此解归鞍。
著身泉石无心客，主掌云归正额官。
老去隐居居紫府，新来杂压压黄冠。
门东曾有刘仙洞，剥藓携筇试扣看。
贺李观察伯东参豫章中书行省事四章 其四
张萱（明代）

与君同调复同时，何事登龙较独迟。竭泽喜逢河润广，攀辕空独德星驰。

南州未下陈蕃榻，东国先歌召伯诗。自惜郑公迁镇后，浣花花事与谁期。
别耶溪诸叔
赵湘（宋代）

又散耶溪会，斜阳在古原。
出门逢落叶，去路有啼猿。
短发不堪照，新诗谁与论。
如何为远别，风雪宿孤村。
再答
叶梦得（宋代）

生涯久许捕鱼郎，凫雁相追不乱行。但遣陶庐有松径，不辞楚酒醉椒浆。

交情老柏寒方见，妙语灵珠夜有光。回首渐知归路好，已看梅柳动初阳。
送朱庆馀及第后归越
姚合（唐代）

劝君缓上车，乡里有吾庐。未得同归去，空令相见疏。

山晴栖鹤起，天晓落潮初。此庆将谁比，献亲冬集书。
鱼儿牡丹得之湘中花红而蕊白状类双鱼累累相
周必大（宋代）

天教姚魏主芳菲，合有宫嫔次列妃。
玉颈圆瑳宜粉面，霞裙深染学翚衣。
枝头窈窕鱼双贯，风里蹁跹凤对飞。
莫把根苗方芍药，留春不似送将归。
观化十五首
黄庭坚（宋代）

不知喜事在谁边，风结灯花何太妍。
恐是邻家醅瓮熟，竹渠今夜滴春泉。
暮春偶成
张玉孃（元代）

草香云暖雨初晴，暗度梅花入翠帏。
曲罢梦回肠欲断，起看秋月色凝衣。
肖甫送至天雄故城因观宋大观五礼碑同赋
黎民表（明代）

山吹古城势欲倒，征车北指燕山道。
道傍穹碑十丈余，雨剥霜山卧青草。
我行拂拭开尘沙，良工独苦咸咨嗟。
婉丽似出虞秘监，廓落正类颜琅琊。
金薤离披立蛟鹄，赤手欲掣生龙蛇。
谁其能此宋令主，千载重操黑帝矩。
宫中才人捧砚立，殿前常侍登床取。
白麻宣诏赐天雄，署衔纸尾纷华虫。
雕镌琬琰勒黄绢，典雅尚有承平山。
可惜龟螭半班剥，牧童烧焚牛砺角。
铜仙何日去咸阳，花石无踪寻艮岳。
停骖啜古不胜悲，况是邮亭把手时。
关门令尹逢迎处，更说羊公曾过之。
闽中得家书
姜特立（宋代）

家书隔岁至，生死半一新。
新故无已时，悲喜俱伤神。
人生兹世间，谁是出世者。
有如独茧蚕，终日自缠裹。
迢迢碧海路，青鸟长来去。
安得挟双成，吹笙入烟雾。
东鲁门泛舟其二
李白（唐代）

水作青龙盘石堤。
桃花夹岸鲁门西。
若教月下乘舟去。
何啻风流到剡溪。
送先室归葬西山
戴栩（宋代）

结束遥装异昔时，江头送尔一沾衣。
五年客殡依禅寂，千里香魂与梦归。
闺美欲书碑易尽，龙封新斸草应稀。
西山便想西湖是，云树深深谷鸟飞。
蹋莎行（郑开府出示诸公所赋琵琶词，即席次韵）
史浩（宋代）

歌舌莺娇，舞腰蜂细。华堂是处皆颐指。四弦独擅席中春，移船出塞声能继。

慢捻幽情，轻拢柔思。其中有口传心事。主人灯火下楼时，偏渠领略深深意。
咏菊十首 其七 楼子红
王立道（明代）

天工潜结构，朵朵叠红英。为是登高助，偏宜楼子名。
新亭观菊二首
钱时（宋代）

碧天无际细浮香，浅白深黄未著霜。
莫恨花开秋句晚，晚秋方是好风光。
漂母祠
黄之隽（清代）

少年欺带剑，老母念垂竿。恩怨一时有，波涛千古寒。

封侯金自易，乞食饭应难。最是穷途感，英雄泪不干。
偈颂一百六十首
释宗杲（宋代）

即心即佛莫妄求，非心非佛休别讨。
红炉焰上雪华飞，一点清凉除热恼。
端午
黄朝英（宋代）

孟君此日钟英气，王凤今朝袭庆源。五色呈祥文必显，丙时先诞位非尊。

兰汤备浴传荆俗，水马浮江吊屈魂。因笑唐家公主騃，预令驰驿剪祗洹。
赋玳瑁鱼
胡仲弓（宋代）

海灵如许巧，龟贝点成纹。
背负十三卦，旁分四六文。
壳中藏勺水，身后管梳云。
贵介诸公蜕，何因得似君。
雨夜
陆游（宋代）

暮雨濯残热，史官非坐曹。
忍惭靡粟帛，偷暇近诗骚。
屋老孤灯闇，风颠万木号。
明朝有奇事，江阁看秋涛。
二十六日昌甫归章泉水
韩淲（宋代）

城郭山林每相望，独醒那忍共春酲。眼前人事忙如戏，脚底花时过若惊。

从宦索居良易与，新知故态岂难评。朅来数日还归去，隐地应多怨鹤迎。
次韵登苏仙绝顶
释德洪（宋代）

平生合腰万丁带，谁使天涯宿溪濑。晓驱部曲上香山，路人如溪看飞盖。

桂环卷舌啸云烟，右辖风流是谪仙。辋川草树入画图，此风颓落今追还。

散发岩阿聊一快，世议从来嗟迫隘。为君戏语敌山光，棘句钩章穷崄怪。

诗成便觉王公轻，整顿道山归去情。子廉未必山林见，市人中有安期生。
小舟溯川至山麓宿云路村馆
释今沼（明代）

夙予爱秋山，勉焉苦登践。曳楫随回川，望峰随几面。

轻舠属旋随，合沓形始见。微阳耀林麓，舍舟聊缱绻。

遂造云路峰，石门憩苔藓。村径有高下，茶坪或夷衍。

鸡犬恋茆茨，人事遂初善。投策高崖侧，解装情已缅。

虚窗对落日，孤松媚远甸。雷坛度疏雨，名泉暗流转。

清寐渐良宵，幽怀自兹眷。
御街行
晁端礼（宋代）

柳条弄色梅飘粉。还是元宵近。小楼深巷月胧明，记得恁时风景。庭花影转，珠帘人静，依旧厌厌闷。

如今对酒翻成恨。春瘦罗衣褪。王孙何处草萋萋，辜负小欢幽兴。谁知此际，有人灯下，偷把归期问。
秋怀三十六首
邵雍（宋代）

黄黍秋正熟，黄鸡秋正肥。
此物剧易致，古人多重之。
可以迓宾友，可以奉亲闱。
有褐能卒岁，此外何足为。
出宣州过箬岭入歙州界遇雨
彭桂（清代）

游子倦行役，攀折畏险阻。宣歙尽山城，峰峦互撑拄。

从箐裹郡县，仄涧跨垣堵。兹岭何岧峣，悬道通一缕。

峭壁插天门，裂石界地户。泉奔脚下雷，风啸空中虎。

朗日眩神魂，旅人怯亭午。况乎我独行，缥缈入云雨。
南歌子（雪中和景裴韵）
洪适（宋代）

闰岁饶光景，中旬始打春。拥炉看雪酒催人。梁上不曾飞落、去年尘。

未暇巾车出，何妒举盏频。斜川日月已成陈。想得前村仙子、晚妆匀。
答樊云门冬雨剧谈之作 其一
郑孝胥（清代）

久于南皮坐，习闻樊山名。老矣始一见，赵璧真连城。

落笔必典始，中年越峥嵘。才人无不可，皎若日月明。

春华终不谢，一洗穷愁声。南皮宿自负，通显足胜情。

达官兼名士，此秘谁敢轻。晚节殊可哀，祈死如孤&#；

其诗始抑郁，反似忧生平。吾疑卒不释，敢请樊山评。
维扬万花园
宋伯仁（宋代）

细柳营基锁绿苔，万花新种小亭台。
芙蓉喜见江南客，故向西风一夜开。
偈颂二百零五首
释正觉（宋代）

清彻性空水，圆明净智身。
个中不洗体，直下了无尘。
有成佛，有降神。
有彼岸，有迷律。
哆哆和和此其始，胶胶缀缀此其因。
底时节，释迦文，
恶水蓦头浇莫嗔。何须念彼观音力，
自然还著於本人。
二月三十日亲统六军徂征漠北
玄烨（清代）

惟天尽所覆，眷命畀我清。自予莅鸿祚，恒愿销甲兵。

狡焉窥北疆，属国横相撄。夙昔张挞伐，凶丑皆颠倾。

赦之释不诛，开网全其生。怙终恣跳梁，边鄙摇群情。

皇皇仁义师，声讨必有名。春雪洒贝胄，朔风捲龙旌。

眷兹貙虎士，金革劳远征。于铄振我武，赫赫扬天声。
亦好园海棠秋开红英满树
喻良能（宋代）

微云澹日映寒流，画出西园一幅秋。
白帝幻成红玉蘂，金风吹幅碧枝头。
睡余艳艳真妃子，梦罢愔愔一解愁。
熟赏细看须着句，为君重赋紫绵揉。
都下见西山
曹于汴（明代）

忽忽见西山，千峰螺黛簇。宛若对中条，当年景可掬。

临眺重徘徊，屏营撼衷曲。不见故山云，何况云下屋。

寸肠折大刀，拟上陈情牍。
行香子（赠轻盈）
晁补之（宋代）

柳态纤柔，雪艳疏明。问人来、人道轻盈。张琵莲脸，一寸波横。比潇洒处，犹难称，此嘉名。

花前烛下，微颦浅笑，要题诗、盏畔低声。司空自惯，狂眼须惊。也不辞写，双罗带，恐牵情。
句
魏元吉（宋代）

去为无踪迹，大块一飞尘。
村南
刘弇（宋代）

村南行吟踏新场，马乘款段壶悬浆。稼如浓云穟含黄，柿叶亚悬收趁霜。

腊团鸡髀盘肴香，箫鼓下神巫正狂。呼儿往问当垆娘，清美何如顾建康。
逍遥咏
宋太宗（宋代）

停腾火候诘炎山，九转方能济世间。
玉蕊花开真可爱，红炉鼎内境幽闲。
人逢药就延长久，羽驾仙迎返少颜。
尽在目前非是远，定知时日好登攀。
庆元二年恭上太皇太后皇太后太上皇帝太上皇
佚名（隋代）

三礼崇容，八銮警卫。
有来辰德，阐徽嬀汭。
璇宫肃雍，藻景澄霁。
文子文孙，本支百世。
唐多令 由湘湾泛舟归里
易顺鼎（清代）

蝉咽水亭幽。帆迟为雨留。做凉波、催送行舟。一笛吹来枫叶响，人正倚、隔江楼。

芳事梦中休。筝船几度游。许多情、拚付残秋。渺渺相思愁岁晚，凭唤起、旧盟鸥。
送前东阳于明府由鄂渚归故林
张元干（宋代）

结东征车换黑貂，灞西风雨正潇潇。
茂陵久病书千卷，彭泽初归酒一瓢。
帆背夕阳湓水阔，棹经沧海甑山遥。
殷勤为谢南溪客，白首萤窗未见招。
春尽劝客酒
白居易（唐代）

林下春将尽，池边日半斜。樱桃落砌颗，夜合隔帘花。

尝酒留闲客，行茶使小娃。残杯劝不饮，留醉向谁家。
赠琴客
齐己（唐代）

曾携五老峰前过，几向双松石上弹。

此境此身谁更爱，掀天羯鼓满长安。
句
邢恕（宋代）

随为楚西南，郡颇富山水。
送柳舒州
刘敞（宋代）

金马宿儒当世贤，著书天禄自忘年。中和屡以乐职用，九次方忘耆老迁。

何恨一回仍出守，会须千室看鸣弦。祗因闭阁江湖上，正想遥心象魏前。
送梁必大归杭省亲
黎廷瑞（宋代）

悠悠楚水，霭霭吴云。
孰作之合，胡然而分。
岂无良朋，我独子忻。
於穆令德，有粲其文。
三妇艳
黄圣年（明代）

初日煦煦照鸡豚，马牛服皂治田园。时清吏廉赋易简，丈人无事，修整闺门。

大儿授孝经，中子授论语。小者颇自负，诵诗能通韩氏故。

有时察举高宦，无事可以啜菽饮水乐儒素。昨者少妇初上堂，先从中妇问公妪。

中妇初时来，得之于大妇。我家诸妇诚易为，羹臛粗可办，织作不务绣与絺。

公妪日高坐，抱接孙雏嬉。
次韵子瞻好头赤
苏辙（宋代）

沿边壮士生食肉，小来骑马不骑竹。
翩然赤手挑青丝，捷下巅骑试深谷。
牵入故关榆叶赤，未惯中原暖风日。
黄金络头依圉人，俯听北风怀所历。
雨中观庐山 其二
岳珂（宋代）

半生每负看山眼，此日真成带雨游。攲枕有无疑欲暮，成峰横侧总宜秋。

耳喧似厌泉呜咽，腰系不妨云去留。明日新晴马蹄放，直须三峡看龙湫。
贤者之孝二百四十首·元德秀
林同（宋代）

进士能毋举，偏亲可忍了。
紫芝亦良苦，负母入京师。
青云两黄鹄
李序（元代）

青云两黄鹄，双飞起南极。翱翔阊阖风，直上太行北。

和鸣忽弃阊，中路不相得。长言生死同，胡为自持击。

天风高四方，毋乃伤羽翼。丹穴有凤凰，为君变颜色。
和郡守沈持要赏柑之什三首
陈傅良（宋代）

仰止苕溪近一艘，几年犹未识人豪。
黄堂为客知何夕，白发从公饮此醪。
四海衣冠多后进，两朝几杖旧同遨。
令人仰视冥冥翮，不道微风燕誉高。
烽火辞
杨维桢（元代）

美人方一笑，烽火不须惊。昨夜骊山下，西戎已结兵。
过雁
梅尧臣（宋代）

船从雁洲北去，雁背春风亦归。但见平沙绿水，䕡蒿荻笋方肥。
丁巳三月二十五夜梦坐化时四鼓也梦觉归寄罗念山诸同志
湛若水（明代）

坐化不图元自在，香烟衮衮升中天。此时忘助皆无有，独觉灵根归自然。
送蒋宪 其一
徐积（宋代）

节用黄金诏紫泥，皇华仍赋使臣诗。三千里路争迎送，五十州官待指挥。

尽解累囚南到日，却寻急传北归时。趣装亦有明珠否，八树成林桂一枝。
次韵李丞相园亭二首 其一
张守（宋代）

闲筑池亭古刹边，厌将勋业写凌烟。柳湖寄傲王摩诘，丹鼎怡凌葛稚川。

乐圣一尊浓琥珀，平戎三尺旧龙泉。一邱勿作淹留计，衮绣归时席夜前。
摸鱼儿 题倪耘劬《野水闲鸥馆词》
居庆（清代）

任栖迟、草堂幽绝，一泓秋水如镜。浮沉自有忘机乐，到此俗尘俱静。

清梦稳。喜朝来、昂头举笏青山近。安排吏隐。试笑问山灵，水泉清浊，可有白鸥省。

名区好，难得词人管领。天然觞咏佳境。方城才调蓝田趣，消受波光云影。

吟眺永、聊偃息、神仙称尉风流甚。焚香试茗。算高咏溪山，闲谈风月，此外总休问。
寄张大夫
陈师道（宋代）

只应青眼老，尚记白头翁。
一别今何向，三年信不通。
不应书字倦，未有北来鸿。
肯作彭城守，何时马首东。
山中雨辞
高似孙（宋代）

若古兮多奇，御夏兮高明。
蹇千山兮在下，石吐泉兮泠泠。
采新果兮半熟，被疏絺兮全轻。
非老子兮孰悟，亦晋人兮予盟。
风来南兮洗琴，棋落落兮争声。
心有官兮自玉，天相知兮同醒。
牧羊儿土鼓应制
吴伯宗（明代）

维群三百饱青刍，土鼓消閒化日舒。笋箨绿垂风煖后，豆花红绽雨晴初。

山中草长云生石，野外风柔块作桴。万物欣欣皆自得，吾皇端拱绍唐虞。
齐山图
张伯玉（宋代）

东南真赏有齐山，路隔江湖到者难。
绝笔扫成千仞翠，数峰高挂一堂寒。
林僧旧居云泉侣，刺史今为侍从官。
还似东阳午涵碧，丹青写入雍州看。
偈颂七十六首 其四十六
释子益（宋代）

十五日已前明似镜，十五日已后曲如镰。正当十五日，无人知此意，令我忆南泉。
南歌子 其七
欧阳修（宋代）

常忆洛阳风景媚。烟暖风和添酒味。莺啼宴席似留人，花出墙头如有意。

别来已隔千山翠。望断危楼斜日坠。关心只为牡丹红，一片春愁来梦里。
促何文甫廖敷锡限韵之作
张吉（明代）

君毋求险艰，我只造平易。荡舟几半日，借问诗成未。
夜怀
郑獬（宋代）

独倚青桐听鼓声，参旗历落上三更。
凉风卷雨忽中断，明月背三还倒行。
赖有清吟消意马，岂无美酒破愁城。
是非人世何须校，方外曾师阮步兵。
长门怨
刘得仁（唐代）

争得一人闻此怨，长门深夜有妍姝。

早知雨露翻相误，只插荆钗嫁匹夫。
初入淮河四绝句 其四
杨万里（宋代）

中原父老莫空谈，逢著王人诉不堪。却是归鸿不能语，一年一度到江南。
赵宾旸唐师善见和涌金城望次韵五首 其二
方回（元代）

颓城砖甓堕平湖，禁籞彫残故苑芜。戚畹换班言肯用，边庭入相事应无。

福威玉食欺孤主，诗礼金椎党盗儒。丧乱谁怜杜陵老，娇儿短褐倒天吴。
洞庭春色　端午日与客临泛
王慎中（明代）

令节繁华，少年游冶，都付驰波。但对时佳兴，同人情话，因物成趣，与众偕和。

筇竹纶巾随处好，况浯渡桥头水正多。须知道，吾生行乐耳，请勿言他。

方舟迟日徐动，何用唤红袖青娥。有疏帘清簟，瑶徽玉尘，閒看鸥戏，偶听菱歌。

耳目尘烦浑洗尽，敕到手、行杯休放过。傍人笑，问平生断饮，此日微酡。
示能维那
释居简（宋代）

卢祖同名弗姓卢，须知更有赤须胡。错行北涧门前路，惆怅曹溪一滴无。
和徐伯远见寄三首
王之道（宋代）

三诗自可当尺书，得书何必须双鱼。
黄花强把酬雪白，丐君捧腹聊轩渠。
都堂试贡士日庆春雪
李景（唐代）

密雪分天路，群才坐粉廊。霭空迷昼景，临宇借寒光。

似暖花消地，无声玉满堂。洒池偏误曲，留砚忽因方。

几处曹风比，何人谢赋长。春晖早相照，莫滞九衢芳。
送司马季思通守沿檄天台二首
谢伋（宋代）

灵石山头路，君应访药寮。
竹阴竹个密，松色数章乔。
季弟方从政，孤僧伴采樵。
为言心已往，不待楚词招。
小三洞
于石（宋代）

洞门相对是吾家，朝看烟云暮看霞。
铁笛一声山石裂，老松惊落半岩花。
村居漫兴三首 其三
秦燮（清代）

笔床茶灶自徘徊，百级云梯志已灰。泄柳闭门非傲物，恐教俗客足音来。
和安这喜雨
司马光（宋代）

吁嗟方请雨，润溽果如占。
黍稷固有望，来麰亦未嫌。
声繁清倦枕，气冷入疏帘。
蔓喜龙头举，泉惊虎抓添。
田畴诚最急，花药不妨兼。
诗伯才盈斛，聊应费笔尖。
仆者杨金
韦庄（唐代）

半年辛苦葺荒居，不独单寒腹亦虚。

努力且为田舍客，他年为尔觅金鱼。
十四夜翛然台二首 其二
李梦阳（明代）

蓬池有啸台，夷门有吹台。二台突兀眼前一抔土，英雄落莫成今古。

我今有台不啸复不歌，月高霜白如夜何。临洪河，望四海，山川悲，月不改。

昔日芒砀五色气，烟销浪灭今安在。
清真观斋轩
刘弇（宋代）

物理相悬能几何，是非得丧了无多。仙家日月闲庭户，人世浮沉寄唯阿。

矗橚晓声来杂佩，涟漪春脉涨青罗。个中故有天倪在，持语流光任掷梭。
永嘉壁书记携诸公诗卷索语
释居简（宋代）

草思含芳梦亦疑，芬陁擢秀自枝枝。人间万事醉眯眼，江上数峰青到眉。

多暇湖山分昼永，少晴风日共春迟。一春幽事从头了，先破苍苔吊紫芝。
咏史诗。汉中
胡曾（唐代）

荆棘苍苍汉水湄，将坛烟草覆馀基。

适来投石空江上，犹似龙颜纳谏时。
题瑞芝图
王珪（宋代）

乐国芝呈瑞，贤侯贰郡时。
甘棠方蔽芾，仙草亦葳蕤。
异种传三方，灵华粲九枝。
幽阴吐光怪，配腐化神奇。
美政邦人颂，嘉祥圣主知。
特书辉史策，宠锡下天墀。
治行能如此，公台到匪迟。
谁为燕许手，洒笔播声诗。
文渊阁前芍药数本甚盛次韵二首 其二
王缜（明代）

一声啼鸟送春归，万紫千红处处稀。独有此花为近侍，不随桃处斗芳菲。

清标半露丹砂顶，绝品曾分玉带围。名世古来元是相，托根常得傍黄扉。
文湖渔唱
赵瞻（宋代）

湖光潋滟泛莲荷，欸乃渔郎惯此过。笛韵吹残红蓼岸，橹声摇出锦鳞窝。

狂歌明月閒愁少，放浪扁舟适兴多。莼菜鲈鱼供一醉，掉头归去卧烟蓑。
题罗汉院小阁
周焘（宋代）

匹马招提晚憩鞍，前村箫鼓饯余寒。
谁知小阁栏干曲，却得梅花正面看。
龙井十题·归隐桥
释元净（宋代）

谢讲竺峰寺，归隐新此桥。
院幽结林表，身老寄烟霄。
十五日
陆游（宋代）

谁推圜镜上天东？桂影婆娑满镜中。
天宇更无云一点，谯门初报鼓三通。
儿童草草杯盘喜，邻曲纷纷笑语同。
逐禄岂能无聚散，明年谁复伴衰翁！
过七星关
李京（唐代）

七星关上一回头，遥望乡关路阻修。欲倚云山攀北斗，不辞鞍阻过南州。

两厓斩壁连天起，一水漂花出洞流。闻道清时无瘴疠，行人经此不须愁。
和李倅
韩淲（宋代）

菊花虽已过重阳，犹有馀英可荐觞。黄白浅深知几种，要闻高论试平章。
人言石乳洪羊之胜不及往游作此
朱熹（宋代）

人道归云未足誇，洪羊石乳更谽谺。连环入梦难纡轸，回首西风又日斜。
春日遣兴
白玉蟾（宋代）

大家放下杖头云，夜宿南安烟水村。
蝴蝶梦残天拂晓，杜鹃声断月黄昏。
蜂王遣使使花坞，蚁阵分屯屯荜门。
自是吾侬适怀处，诗山酒海一乾坤。
食莲子
杨万里（宋代）

绿玉蜂房白玉蜂，折来带露复含风。玻瓈盆面冰浆底，醉嚼新莲一百蓬。
夜宴
龚宗元（宋代）

兔魄侵阶夜三刻，蜀锦堆香花院窄。
风动帘旌玳瑁寒，露垂虫纲珍珠白。
美人匝席罗弦管，绮幄云屏炉麝暖。
只恐金壶漏水空，不怕鸾觞琥珀满。
劝君莫负秉烛游，曾见古人伤昼短。
涉柳河沟，渡大淩河，皆辽东险道也，平安经过，诗以志幸三首 其一
何栻（清代）

鹤讶今年雪重，马愁明日泥深。一步难于一步，不知天地何心？
五凤楼晚望　六年八月十日作。
白居易（唐代）

晴阳晚照湿烟销，五凤楼高天泬寥。
野绿全经朝雨洗，林红半被暮云烧。
龙门翠黛眉相对，伊水黄金线一条。
自入秋来风景好，就中最好是今朝。
然上人还松台
宋庆之（宋代）

白头宁俯仰，自觉住山非。
旧业双松在，初秋一锡归。
从人借茶具，就日补寒衣。
团党委见新诗久，朝来叩我扉。
戏赠天竺灵隐二寺寺主
权德舆（唐代）

石路泉流两寺分，寻常钟磬隔山闻。

山僧半在中峰住，共占青峦与白云。
高宗明堂前朝献景灵宫十首 其一 降圣用《大安》。
郊庙朝会歌辞（宋代）

德惟馨香，升闻八方。粤神之从，灿然有光。骖飞乘苍，啾啾跄跄。

消摇从容，顾予不忘。
习家池大堤诗
杨于陵（唐代）

习氏踪谁寄，羊氏道可跻。
梦至一园池藕花盛开水鸟飞鸣为作二小诗记之
张耒（宋代）

偶来乘兴不须疑，一顷秋香欲发时。
老子婆娑真为尔，百回相见愧鸬鹚。
览余尧辅诗因成七言四韵
李覯（宋代）

少年心苦向毛锥，老大生涯只有诗。
哀乐万端成画绘，江山大半入鑪鎚。
格如平易人多爱，意到幽深鬼未知。
白发尚新才不尽，几时吟兴是衰时。
王宪湖上分韵得荷字
邹浩（宋代）

使星明处是天河，习习轻飙生芰荷。自有芝兰随后乘，更容簪履侍鸣珂。

未甘城鼓促清赏，聊与汀鸥分素波。异日定应如此少，云雷行欲起龙梭。
颂证道歌·证道歌
释印肃（宋代）

不思议，解脱力，
不是思量心外得。一句当天八万门，
野桥金柳依依色。
仲冬雪夜偶书三绝句 其一
陆文圭（元代）

城楼戍鼓尽三更，灯射斋窗一黍明。窗下有人勤不寐，隔墙犹听读书声。
关山月
张之象（明代）

月照阴山外，秋高瀚海边。
全形方学镜，半影更疑弦。
久戍何时满，长征几度圆。
望乡千里思，耿耿梦中悬。
竹罂草堂歌
宋琬（清代）

君不见练川朱生称绝能，昆刀善刻琅玕青。仙翁对弈辨毫发，善人徙倚何娉婷。

石壁巉岩入烟雾，涧水松风似可听。镂玉雕犀安足夸，玻璃可碎牺樽腥。

白门濮生亦其亚，大朴不斫开新硎。虬须削尽见龙蜕，轮囷蟠屈鸱夷形。

匠心奇创古无有，区区荷锸羞刘伶。妙制流传真者少，何侯得之为异宝。

大书深刻作堂额，客至登堂多不晓。我来问名请纵观，锦笥才开称绝倒。

黄侔蒸栗缜且坚，润比琼琚兼肉好。何侯啖我烧羊胛，华发临风除白帢。

阶列唐昌观里花，栏余甫里先生鸭。善酒元从白堕留，新篘更得青州法。

南人不惯北人欢，绳床坐听糟床压。君不见蔡邕笛，千年人去亭名柯。

讵若龙钟古节大如斗，真堪一日十摩挲。铜盘绛烛朱颜酡，升君之堂为君歌。

年来已厌乌程酿，客中十斛须相饷。沙棠树下牡丹丛，蓓蕾计日应全放。

殷勤欲倩好风吹，痛饮还期明月上。预敕双童洗竹罂，待我醉卧青丝障。
赠汤宗伯潜庵先生
许汝霖（清代）

豫州天中央，文星木躔角。灵山拔嵩少，德水交伊洛。

郁为人文区，名贤代有作。煌煌二程子，千载振绝学。

后来渐榛芜，斯道孰开拓？先生出旷世，日朗萤火爝。

蕴蓄富渊源，发挥启橐籥。本根秋实茂，藻采春华落。

图报只辞章，中怀谅已薄。初登蕊珠榜，遂入石渠阁。

朝廷爱人才，破例展猷略。分藩试扬历，江右专锁钥。

蔚州老司寇，许予必斟酌。谓公真清廉，才品并卓荦。

荐扬大臣事，彼此两不怍。适当时右文，设科召鸿博。

公仍归禁院，献赋卑《五柞》。衡文来两浙，悉剖荆山璞。

还朝品弥高，比岱长群岳。东南资重镇，宵旰切民瘼。

简在抚吴中，民望胥踊跃。吴俗久奢靡，正气日以剥。

大端示镇静，积习还淳朴。新图郑侠绘，淫祀怀英削。

百事具规模，群情奉绳约。久困渐以苏，病夫遇良药。

九重念旧臣，内召藉启沃。衮衣行有日，里巷惊以愕。

耕樵出山野，商旅阗城郭。卧辙肩相摩，攀辕趾交错。

公去国本端，公留一方乐。计大无曲徇，眷隆有深托。

天子建文华，东宫开讲幄。岩岩师傅席，醇儒孰公若。

礼仪视举止，恭谨愈盘躩。崇阶领秩宗，三礼兼典乐。

生平稽古力，蒙此雨露渥。忆余旧识公，回首事犹昨。

初从魏公坐，相见获酬酢。公貌谦而和，公怀端且恪。

始知贤达意，宁静必淡泊。仪型俨在兹，小鸟随鸑鷟。

拜献忝后尘，发蒙仰先觉。近闻媕婀辈，丑正忌磊落。

蝇营玉可点，火燎金欲烁。明良既相遇，众女任谣诼。

愿公笃忠贞，襟怀等寥廓。他时明农归，悠然卧岩壑。
送莆田黄宰
陈宓（宋代）

松竹林中一钜儒，逢人开口是玑珠。
三年讼简狱生草，百里刑清鞭用蒲。
直节正当裨黼扆，高情何事忆枌榆。
送公归后慵回首，尺素西风恐雁孤。
次韵吴伯庸竹间梅花十绝
释绍嵩（宋代）

竹间初拆半斜枝，正是周王二月时。
竹映梅花花映竹，主人不剪要题诗。
题黄道人画
虞堪（明代）

垢面野人头似雪，画山应复画衡茆。几株五老峰前树，个个如云可结巢。
忆湖上
汪元量（宋代）

我忆西湖断桥路，雨色明光自朝暮。
燕去鸿来今几度，梅花万朝水云隔。
日夜思家归不得，偶然醉归文姬侧。
送王成叟先生访丁子植
薛师石（宋代）

老懒无铭检，一年身耐贫。
还思温岭去，别我苦吟人。
柳色行三月，雩风浴暮春。
旧时同学友，迎拜绿袍新。
句
陈至（唐代）

藻井尚寒龙迹在，红楼初施日光通。（《红楼院》）
梅
王洋（宋代）

心妙意难到，理浅语易俗。
惟此公共美，路坦行自跼。
强勉思攀陪，虽恳不见录。
料想何水曹。平生一夔足。
赠泉州谢事五老
陆藻（宋代）

五老三百九十七，俱生仁祖承平时。名齐庐阜久传世，身异商山深采芝。
自桐卢至新安杂咏十六首 其六 新安江
胡应麟（明代）

苍郊四无人，轻桡荡空碧。春江不断流，满柁蘼芜色。
闰正月三日偶书二首
李覯（宋代）

一步寒郊一惨眉，望春春色苦来迟。
东君未必私桃李，只恐梅花谢有时。
奉和虢州刘给事使君三堂新题二十一咏。花源
韩愈（唐代）

源上花初发，公应日日来。丁宁红与紫，慎莫一时开。
锦阳川 其一
高瑾（唐代）

长桥漠漠阴崖下，野草萋萋古寺边。柿叶正青秋未老，行人指点锦阳川。
小重山·自古高人远市廛
长筌子（金朝）

自古高人远市廛。超然离俗表，隐林泉。曾闻宣圣有遗言。仁智隐，山水窟中安。无事恼心间。猿鹤为朋友，养成丹。白云深处乐幽闲。明月下，一曲小重山。
题王云樵出猎图 其一
姚承恩（清代）

裘马翩翩任指挥，琅琊世胄继前徽。披吟我欲图双照，贾勇君还杀一围。

荒草寒云低大野，淡烟疏树冷斜晖。举头莫射南飞雁，恐有征人带信归。
拟唐人四时宫词二十首次官汝清韵 其三
江源（明代）

十度春风老翠娥，君恩不似旧时多。海棠花下烧银烛，照见金车别院过。
挽叶子仪二首
杜范（宋代）

性质孰无偏，工夫岂易镌。
人谁知此学，我独谓公贤。
耿耿存忧世，悠悠付逝川。
一经端有属，拭目看家传。
西湖竹枝词
李介石（元代）

春晖堂上挽郎衣，别郎问郎何处归？黄金台高倘回首，南高峰顶白云飞。
送管廷辉归章贡
曾丰（宋代）

久别重逢笑脱颐，休谈愁绪杀腰围。
不如意处人人有，未放心时事事非。
蔬筍家风难以住，莺花天气速人归。
归囊强半诗材具，莫怪齐眉不下机。
久客和子薳用老杜韵
王之道（宋代）

舟解风还顺，江神亦世情。滞留三月过，攀送一帆轻。

行止关吾道，穷通任此生。梅梢春已动，冰雪漫纵横。
送弟赴和州幕
梅尧臣（宋代）

夹河为郡不如古，江北江南作冗官。
须记长传一经训，虽贫莫改饮瓢欢。
历阳况与吾庐近，春谷休言问膳难。
此日停舟聊举酌，明当水驿自加餐。
春日郊行携子骧作
冯如京（清代）

当年跃马事如何，老去寻芳两鬓皤。夹岸草平连大泽，句山岚影下滹沱。

白云澹染春衫湿，黄鸟晴眠古树多。贳酒不因贫病减，呼儿共醉绿茵莎。
再辱九日和章连日公冗失于奉赓今日大阅偶于
吴芾（宋代）

老子年来百念灰，尚怀月观与风台。
良辰只恐转头过，好景还欣入眼来。
几席坐穷千里胜，轩窗高揖四山开。
公余不厌频登眺，要伴诸君醉百回。
塔灯六言四绝
岳珂（宋代）

碧落星移象纬，红光影射鲛宫。
甲煎千门初启，明珠九曲先通。
题小雁屏二首
陈氏（宋代）

曲屏谁画小潇湘，雁落秋风蓼半黄。
云澹雨疏孤屿远，会令清梦到高唐。
寄题翁诚之慈溪县尉厅无我亭
陈傅良（宋代）

星月明当户，乌鸢下傍人。
小亭长独立，通国自相亲。
置尉缘求盗，居官已丧真。
须知三尺外，敲榜亦深仁。
又次韵邓汉卿秀才送行
项安世（宋代）

春风不疗鬓边霜，闲处输君笑我忙。
衮衮悬河烦卒吐，疏疏冷我赖于湘。
去钻芸帙翻成蠹，飞下芹泥只愿颃。
鉴水旧游零落尽，相逢犹忍话髯郎。
赠叶伯永
章甫（宋代）

忆昨辛巳秋，张帆过仪真。
别君适荆楚，寤寐怀故人。
狂寇初败适，道路多纷纭。
思君不可见，疑君堕边尘。
寄书无处所，消息何时闻。
去年我东来，泊船旧江津。
始遣访生死，戎马乃駸駸。
仓皇径南渡，忧畏损精神。
仲冬丹阳馆，惊喜忽见君。
执手两无语，才泪欲沾巾。
嗟予漫奔走，万里长酸辛。
念君两鬓白，依然生理贫。
开口论兵势，直气摩青云。
长揖动卿相，囊封登帝阍。
当路颇知己，拟活西江鳞。
鲸波泛大海，去结山东民。
誓将三寸舌，成此百世勋。
艰难得生还，和议已复伸。
智略无所施，裋褐还逡巡。
藏名酒肆中，悲歌阅芳辰。
兴阑却顾我，相对南风薰。
宛宛昔别地，倏然今四春。
江山不改旧，世事凡几新。
是非既未定，泾渭何当分。
余生各加餐，此外不须云。
丹元子步天歌 天市垣
王希明（唐代）

下垣一宫名天市，两扇垣墙二十二。当门六角黑市楼，门左两星是车肆。

两个宗正四宗人，宗星一䨥亦依次。帛度两星屠肆前，候星还在帝坐边。

帝坐一星常光明，四个微茫宦者星。以次两星名列肆，斗斛帝前依其次，斗是五星斛是四。

垣北九个贯索星，索口横者七公成。天纪恰似七公形，数著分明多两星。

纪北三星名女床，此坐还依织女傍。三元之象无相侵，二十八宿随其阴。

水火土木并与金，以次别有五行分。
和刘过夏虫五咏·蛛
孙应时（宋代）

么虫夜飞飞，遭汝巧且缚。
汝纲非坚牢，岂无风雨恶。
蟹怒横戈矛，蜃喜吐楼阁。
物生黠复痴，悟此一笑乐。
偈颂一百零二首
释绍昙（宋代）

百二十日夏，今朝始发头。
饭抄云子白，羹煮菜香浮。
未问寒山子，先看水牯牛。
山前千顷地，信脚踏翻休。
进芝草 其二
张孝祥（宋代）

煌煌瑞彩映金铺，元气回旋即此都。太史连年书盛事，近臣更日奏新图。

璇宫荐祉宁虚应，玉叶流芳已兆符。早晚清尘款原庙，临观敢请驻前驱。
城外回，谢子蒙见谕
元稹（唐代）

十里抚柩别，一身骑马回。寒烟半堂影，烬火满庭灰。

稚女凭人问，病夫空自哀。潘安寄新咏，仍是夜深来。
率饮亭二十绝 其二十
王十朋（宋代）

有口但饮酒，无悰亦作诗。它年宦南北，还忆在家时。
和俞成大八月梅花
洪咨夔（宋代）

秋光深处送春来，青叶扶疏数点梅。
料是知君新酿熟，搀先九月菊花开。
颂古三十一首 其二十四
释玿（宋代）

苦中乐，乐中苦，大唐打鼓新罗舞。寒山烧火满头灰，却笑丰干倒骑虎。
三十初度，同人以酒食相遗，感赋四首 其四
缪祐孙（清代）

正筮需爻九五言，果然簠簋馈炮燔。翻觞向被神仙笑，得酒不妨贤圣尊。

信是安车多长者，并无华履曳王门。五陵衣马他时咏，记取寻巢觅旧痕。
采莲曲
李康成（唐代）

采莲去，月没春江曙。翠钿红袖水中央，

青荷莲子杂衣香，云起风生归路长。归路长，那得久。

各回船，两摇手。
拟古 其一
程尚濂（清代）

物生任自然，道在因其利。治水禹何神，行之以无事。

灵蠢万不齐，本难道里计。因物而付物，尚毋凿以智。

酒醴与盐梅，和羹赖调剂。熊以食盐死，獭以饮酒毙。

盐酒宁鸩毒，彼固非其类。禀或狂狷殊，克亦刚柔异。

治龋乃割唇，膝痒竟搔背。枘凿本不入，参商复何怪。

胶柱真徒劳，畴为决聋𪖣。弗作上头。
送李弦殿院赴阙
范仲淹（宋代）

霜露丘园不忍违，三年月日速如飞。
金门乍入应垂泪，因挂朝衣忆彩衣。
送夔州何道士
释居简（宋代）

夔峡希声洞杳微，赏音犹笑武当迟。灵蛇束破玄龟壳，应恨从前骨裹皮。
蝶恋花
黄鸿（明代）

着意留春春不许。一阵东风，吹落花无数。记取等闲花落处。

重落怕是桃源路。

门外青丝垂日暮。偏惹离肠，不系征帆住。两两画梁新语燕。

飞飞又入花间去。
二月十九日同耕民间步东郊晚眺沙河 其二
厉鹗（清代）

村舍留人眼，鱼梁枕水低。林长共澄映，云细得端倪。

山影鸣榔远，芦根下栫齐。闲心分物色，坐待日平西。